Efter en stille og klar nat er lørdag kommet ganske koldt fra start. Således ligger temperaturen lørdag morgen mange steder under frysepunktet. Koldest er det i Midtjylland med ned til 3,5 graders frost. I takt med at solen kommer højere på himlen, vil temperaturen i løbet af morgentimerne komme over frysepunktet. Lige netop solen kommer til at spille en hovedrolle lørdag. Der venter nemlig fuld sol fra morgen til aften i hele landet. Da solen allerede er stået op, og først går ned igen klokken 17.42, vil der altså være mere end ti timers sol til alle. Sol, sol og atter sol Uanset hvor i landet du befinder dig, kan du se frem til en lørdag med fuld sol. Og det solrige vejr er samtidig ledsaget af svage vindforhold. Dermed er en tur i haven eller ud i naturen en oplagt mulighed lørdag. Selvom temperaturen endnu ikke smager helt af forår, skal det med, at solen står ligeså højt på himlen nu, som den gør i midten af oktober. Derfor vil solens stråler give lidt forårsfornemmelser med noget ekstra varme til det, der i forvejen bliver en mild februardag. Temperaturen forventes i eftermiddag at komme op mellem 6 og 8 graders varme. Dog noget køligere på Bornholm. Lørdag aften vil det fortsat være klart og stille i hele landet. Dermed vil temperaturen ret hurtigt falde til omkring frysepunktet. Den kommende nat vil der igen være udbredt frost med ned til 5 frostgrader.

Referat:
Dagens solskinsvejr bliver ledsaget af svage vindforhold og op til 8 grader.